Document ID: 32012D0014

VYKONÁVACIE ROZHODNUTIE KOMISIE
z 18. novembra 2011,
ktorým sa prijíma piaty aktualizovaný zoznam lokalít európskeho významu v kontinentálnom biogeografickom regióne
[oznámené pod číslom K(2011) 8278]
(2012/14/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (1), a najmä na jej článok 4 ods. 2 tretí pododsek,
keďže:
(1)
Kontinentálny biogeografický región Únie uvedený v článku 1 písm. c) bode iii) smernice 92/43/EHS pozostáva z územia Luxemburska a častí územia Belgicka, Bulharska, Českej republiky, Dánska, Nemecka, Francúzska, Talianska, Rakúska, Poľska, Rumunska, Slovinska a Švédska, ako sa uvádza v biogeografickej mape, ktorú 20. apríla 2005 schválil výbor zriadený článkom 20 uvedenej smernice, ďalej len „Výbor pre biotopy“.
(2)
V rámci procesu, ktorý sa začal v roku 1995, je dôležité dosiahnuť ďalší pokrok pri samotnom budovaní sústavy Natura 2000, ktorá predstavuje dôležitý prvok ochrany biodiverzity v Únii.
(3)
K prijatiu pôvodného zoznamu a prvých štyroch aktualizovaných zoznamov lokalít európskeho významu v kontinentálnom biogeografickom regióne v zmysle smernice 92/43/EHS došlo na základe rozhodnutí Komisie 2004/798/ES (2), 2008/25/ES (3), 2009/93/ES (4), 2010/44/EÚ (5) a 2011/64/EÚ (6). Na základe článku 4 ods. 4 a článku 6 ods. 1 smernice 92/43/EHS príslušné členské štáty vyhlasujú lokality zahrnuté do zoznamu lokalít európskeho významu v kontinentálnom biogeografickom regióne za osobitné chránené územia čo možno najskôr, najneskôr však do šiestich rokov od ich zaradenia do uvedeného zoznamu, pričom určujú priority v oblasti ochrany a potrebné ochranné opatrenia.
(4)
V rámci dynamickej adaptácie sústavy Natura 2000 dochádza k preskúmaniu zoznamov lokalít európskeho významu. Piata aktualizácia zoznamu pre kontinentálny región je preto nevyhnutná.
(5)
Na jednej strane je piata aktualizácia zoznamu lokalít európskeho významu v kontinentálnom biogeografickom regióne potrebná na zaradenie ďalších lokalít, ktoré od roku 2009 členské štáty navrhli za lokality európskeho významu v kontinentálnom biogeografickom regióne v zmysle článku 1 smernice 92/43/EHS. Pokiaľ ide o tieto ďalšie lokality, povinnosti vyplývajúce z článku 4 ods. 4 a článku 6 ods. 1 smernice 92/43/EHS by sa mali začať uplatňovať čo možno najskôr a najneskôr do šiestich rokov od prijatia piateho aktualizovaného zoznamu lokalít európskeho významu v kontinentálnom biogeografickom regióne.
(6)
Na druhej strane je piata aktualizácia zoznamu lokalít európskeho významu v kontinentálnom biogeografickom regióne potrebná na zohľadnenie všetkých zmien informácií o lokalitách, ktoré členské štáty predložili po prijatí pôvodného zoznamu a prvých štyroch aktualizovaných zoznamov Únie. V tomto zmysle teda piaty aktualizovaný zoznam lokalít európskeho významu v kontinentálnom biogeografickom regióne predstavuje konsolidovanú verziu zoznamu lokalít európskeho významu v kontinentálnom biogeografickom regióne. Malo by sa však zdôrazniť, že v prípade všetkých lokalít zahrnutých do piatej aktualizácie zoznamu lokalít európskeho významu v kontinentálnom biogeografickom regióne by sa povinnosti vyplývajúce z článku 4 ods. 4 a článku 6 ods. 1 smernice 92/43/EHS mali začať uplatňovať čo možno najskôr a najneskôr do šiestich rokov od prijatia zoznamu lokalít európskeho významu, do ktorého sa lokalita zahrnula po prvýkrát.
(7)
Pokiaľ ide o kontinentálny biogeografický región, príslušné členské štáty v súlade s článkom 4 ods. 1 smernice 92/43/EHS zaslali v období od novembra 2003 do októbra 2010 Komisii zoznamy lokalít navrhovaných za lokality európskeho významu v zmysle článku 1 uvedenej smernice.
(8)
K zoznamom navrhovaných lokalít boli pripojené informácie o každej lokalite vo formáte, ktorý sa zaviedol rozhodnutím Komisie 97/266/ES z 18. decembra 1996 o informačnom formulári pre navrhované lokality v rámci Natura 2000 (7).
(9)
Príslušné členské štáty zaslali spolu s uvedenými informáciami aj mapu lokality, názov, jej polohu a rozlohu, ako aj údaje získané uplatňovaním kritérií uvedených v prílohe III k smernici 92/43/EHS.
(10)
Na základe návrhu zoznamu, ktorý Komisia vypracovala po dohode s každým z príslušných členských štátov a v ktorom sa uvádzajú aj lokality s výskytom typov prioritných prirodzených biotopov alebo prioritných živočíšnych a rastlinných druhov (ďalej len „druhy“), by sa piaty aktualizovaný zoznam lokalít vybraných za lokality európskeho významu v kontinentálnom biogeografickom regióne mal prijať.
(11)
Poznatky o výskyte a rozložení typov prirodzených biotopov a druhov sa v dôsledku dohľadu podľa článku 11 smernice 92/43/EHS neustále rozširujú. Pri hodnotení a výbere lokalít na úrovni EÚ sa preto využili najlepšie informácie, ktoré sú v súčasnosti k dispozícii.
(12)
Určité členské štáty nenavrhli dosť lokalít na to, aby splnili požiadavky smernice 92/43/EHS na určité typy biotopov a druhy. V prípade takýchto typov biotopov a druhov preto nemožno dospieť k záveru, že sústava Natura 2000 je úplná. S prihliadnutím na oneskorenie pri dodávaní informácií a dosahovaní dohody s členskými štátmi je potrebné prijať piaty aktualizovaný zoznam lokalít, ktorý bude potrebné preskúmať v súlade s článkom 4 smernice 92/43/EHS.
(13)
Vzhľadom na to, že poznatky o existencii a rozmiestnení niektorých prirodzených typov biotopov uvedených v prílohe I a druhov uvedených v prílohe II k smernici 92/43/EHS sú stále neúplné, v súvislosti s úplnosťou sústavy Natura 2000 nemožno dospieť k záveru. Zoznam by sa mal v prípade potreby preskúmať v súlade s článkom 4 smernice 92/43/EHS.
(14)
V záujme jasnosti a transparentnosti by sa rozhodnutie 2011/64/EÚ malo zrušiť.
(15)
Opatrenia ustanovené v tomto rozhodnutí sú v súlade so stanoviskom Výboru pre biotopy,
PRIJALA TOTO ROZHODNUTIE:
Článok 1
Piaty aktualizovaný zoznam lokalít európskeho významu v kontinentálnom biogeografickom regióne sa v súlade s článkom 4 ods. 2 tretím pododsekom smernice 92/43/EHS ustanovuje v prílohe k tomuto rozhodnutiu.
Článok 2
Rozhodnutie 2011/64/EÚ sa zrušuje.
Článok 3
Toto rozhodnutie je určené členským štátom.
V Bruseli 18. novembra 2011.

Labels: 12
19
20